《入山行》
清代·朱秉成

车行五日不见山，壮思酷欲登孱颜。耳闻车子坐愁叹，明朝腰脚疲扪攀。

我闻此语哑然笑，丈夫胡为畏山峤。桃镫手蜡一两屐，好凌绝巘恣凭眺。

荒村鸡未鸣，车子催登程。车声隆隆入山去，山径渐仄陂不平。

一石忽仰一石俯，怪石作堆蹲去路。十步摧轮五步颠，精摇目眩已生怖。

有如挽舟上恶滩，欲上不上摧心肝。有如飞鸟坠绝壁，一落千丈屏不息。

破晓惊魂午始定，到此扫尽看山兴。努力加餐复上车，上车颇复忧蹭蹬。

道旁争说太守贤，累累石齿经磨镌。不然十里五里路，弃车覆辙纷蝉联。

吁嗟乎！人生蜷足不出户，道路那复知艰阻。君不见太行山高高插天，行人终日如蚁旋。

又不见天梯石栈歌蜀道，王生叱咤头不掉。由来世路多崎岖，岩岩泰山犹坦途。

作者简介：朱秉成，字文川，浙江山阴人。光绪己丑进士，官常熟知县。有《寄毡诗文草》。